Hovudgudstenesta

# 1. SAMLING

## 1. Musikk

Eit musikkstykke eller førespel til den første salmen, eventuelt ein bibelsk salme. Eller det kan vera lovsongar sungne i fellesskap eller av kor

## 2. Helsing

#### Han/ho som leier gudstenesta, helsar kyrkjelyden. Opningsorda kan til dømes vera:

#### Enten A:

**Gudstenesteleiar**: Kjære kyrkjelyd! Nåde vere med dykk og fred frå Gud, vår Far, og Herren Jesus Kristus. Velkomne til gudsteneste.

#### Eller B:

**Gudstenesteleiar**: Kjære kyrkjelyd! Dette er dagen som Herren har gjort; lat oss jubla og gleda oss no! Velkomne til gudsteneste.

Etter opningsorda kan han/ho som leier, kort seia noko om korleis denne dagen er, og om gudstenesta som følgjer. Helsinga kan avsluttast med eit passande skriftord, til dømes eitt av desse:

#### Enten A, 1 Krøn 16,34:

**Gudstenesteleiar**: Takk Herren, for han er god, evig varer hans miskunn!

#### Eller B, Jes 55,6:

**Gudstenesteleiar**: Søk Herren medan han er å finna, kall på han når han er nær!

## 3. Salme

Innleiingssalmen bør gje uttrykk for at kyrkjelyden står for Herren, den heilage og nådige Gud. Så sant det let seg gjera, bør salmen koma inn på det som er tema for dagen, og gjerne byggja opp under tilbedinga av den treeinige Gud – Faderen, Sonen og Anden.

Salmen kan alternativt syngjast rett etter innleiande musikk

# 2. BØN OG LOVPRISNING

## 1. Syndsvedkjenning

### Innleiing

#### Enten A:

**Gudstenesteleiar**: La oss bøya oss for Gud og stilt leggja fram for han det som ligg oss på hjartet: [STILLE] Og i fellesskap sannar vi syndene våre:

#### Eller B:

**Gudstenesteleiar**: Herren bur i det høge og heilage og hos den som er knust og nedbøygd i si ånd. Han har lova at om vi sannar syndene våre, vil han tilgje oss og reinsa oss frå all urett.

La oss difor stilt leggja fram for han det som ligg oss på hjartet: [STILLE] Og i fellesskap sannar vi syndene våre:

**Vedkjenning**

#### Enten A:

**Alle**: Heilage Gud, himmelske Far. Sjå i nåde til meg, syndige menneske, som har såra deg med tankar, ord og gjerningar, med svikt og forsøming, og kjenner hugen til det vonde i hjartet mitt. For Jesu Kristi skuld, ha tol med meg. Tilgje meg alle mine synder og gje at eg må ottast og elska einaste deg.

#### Eller B:

**Alle**: Gud, vi legg det sårbare livet vårt fram for deg. Vi kjem med alt det gode du har gjeve oss, og med alt som er knust og øydelagt. Vi kjem med våre synder, vonbrot og nederlag, med vår einsemd og våre sorger, og med gledene våre og vår djupe lengt etter deg. Ta imot oss, Herre, og vis oss ditt milde andlet når vi her og no søkjer deg (og deler gåvene på ditt bord). Høyr oss, vi ber i Jesu namn.

### Bønnerop

Kyrkjelyden kan syngja:

#### Enten A, 376 i SU:

#### Tilgje oss, Herre tilgje oss, høyr vår bøn om nåde, Herre tilgje oss.

#### Kyrie eleison, høyr vår bøn om nåde, Kyrie eleison.

#### Kriste eleison, høyr vår bøn om nåde, Kriste eleison.

#### Eller B, 239 i SU:

Herre, eg ropar til deg, du min Frelsar,
eg søkjer tilflukt,
mi tilflukt hos deg. (x2)

### Lovnadsord

#### Enten A, 1 Joh 1,7:

**Gudstenesteleiar**: Guds ord seier: Dersom vi vandrar i lyset, liksom han er i lyset, då har vi fellesskap med kvarandre, og blodet frå Jesus, hans Son, reinsar oss for all synd.

#### Eller B, Jes 53,5:

**Gudstenesteleiar**: Guds ord seier:
Han vart såra for våre brot, knust for våre synder. Straffa låg på han, vi fekk fred, ved hans sår vart vi lækte.

## 2. Lovsong

*Kyrkjelyden* reiser seg.

Nokre forslag til lovsongar:

#### Enten A, 243 i SU:

Gloria, gloria, in excelsis Deo!
Gloria, Gloria. Halleluja, halleluja!

Lova Gud, lova Gud, lova Gud i det høgste!
Lova Gud, lova Gud. Halleluja, halleluja!

#### Eller B, 354 i SU:

Store og mektige er dine gjerninger, Herre Gud allmektig! (x2)

Rette og sanne er dine veier, du tidsaldrenes konge! (x2)

Herre Gud allmektig!

Alle folk skal komme og tilbe foran deg! (x2) Herre Gud allmektig.

Menigheten setter seg.

### \* Born og vaksne i kyrkjelyden

Så følgjer korsong, solosong og/eller song og spel med og av born og vaksne.

Det kan forteljast litt om kva som skal skje på sundagsskulen denne dagen.

Før sundagsskulesongen blir sungen og borna går til si sundagsskulesamling: ei kort bøn for dagen.

## 3. Bøn for dagen

Tekstlesar, gudstenesteleiar eller sundagsskuleleiar ber ei bøn som passar til denne dagen.

• Bøn for sundagen, gudstenesta og sundagsskulen.
• Bøn for han/ho som skal forkynna Herrens ord, og for alle som skal høyra Ordet.
• Bøn om ei sann tru, ei rett tilbeding og ei frimodig teneste.

Bøna tek til med:

Lat oss be.

## Dåp

Når det er dåp, bør den haldast før sundagsskulen så borna kan vera med.

# 3. HERRENS ORD

## 1. Lesing frå Den heilage skrifta

Teksten til den første lesinga hentar vi til vanleg frå Det gamle testamentet i samsvar med tekstrekkjetradisjonen.

Teksten til den andre lesinga hentar vi til vanleg frå eitt av breva i Det nye testamentet eller frå Apostelgjerningane eller Johannes’ openberring.

Om ein ynskjer det, kan tekstlesaren seia nokre ord for å forklara tekstane og den samanhengen dei står i.

Tekstlesinga tek til slik:

Lat oss høyra Herrens ord frå …

Lesinga kan avsluttast med:

Slik lyder Herrens ord.

Mellom lesingane, eventuelt etter andre lesing, kan det syngjast ein kort salme som svarar til det spesielle med dagen eller høver til ein av tekstane, gjerne ein bibelsk salme eller ei bibelvise.

## 2. Truvedkjenning

Han/ho som leier, eller tekstlesaren:

**Gudstenesteleiar**: Lat oss vedkjennast vår heilage tru

#### Enten A: Den apostoliske truvedkjenninga:

**Alle**: Eg trur på Gud Fader, den allmektige,
som skapte himmel og jord.

Eg trur på Jesus Kristus, Guds einborne Son, vår Herre,
som vart avla ved Den heilage ande, fødd av Maria møy,
pint under Pontius Pilatus, krossfest, døydde og vart gravlagd,
fór ned til dødsriket,
stod opp frå dei døde tredje dagen, fór opp til himmelen,
sit ved høgre handa åt Gud, den allmektige Fader,
skal koma att derifrå og døma levande og døde.

Eg trur på Den heilage ande, ei heilag, allmenn kyrkje,
eit samfunn av dei heilage, forlating for syndene,
oppstoda av lekamen og evig liv.

Amen.

#### Eller B: Den nikenske truvedkjenninga (ofte ved høgtider):

**Alle**: Vi trur på éin Gud, den allmektige Far,
som har skapt himmel og jord, alt synleg og usynleg.

Vi trur på éin Herre, Jesus Kristus,
Guds einborne Son, fødd av Faderen før alle tider,
Gud av Gud, lys av lys, sann Gud av sann Gud,
fødd, ikkje skapt, av same vesen som Faderen.
Ved han er alt skapt.
For oss menneske og til vår frelse steig han ned frå himmelen,
og ved Den heilage ande og av Maria møy
vart han menneske av kjøt og blod.
Han vart krossfest for oss under Pontius Pilatus,
leid og vart gravlagd,
stod opp tredje dagen etter Skriftene og fór opp til himmelen,
sit ved høgre handa åt Faderen,
skal koma att i herlegdom for å døma levande og døde,
og hans rike skal vera utan ende.

Vi trur på Den heilage ande,
som er Herre og gjer levande,
som går ut frå Faderen [\*og Sonen],
som vert tilbeden og æra saman med Faderen og Sonen,
og som har tala gjennom profetane.
Vi trur på éi heilag, allmenn og apostolisk kyrkje.
Vi vedkjennest éin dåp til forlating for syndene
og ser fram til oppstoda av dei døde
og eit liv i den komande verda. Amen.

(\*ein utelet «og Sonen» i den originale/økumeniske versjonen.)

Kyrkjelyden set seg.

Truvedkjenninga kan alternativt plasserast etter salmen etter preika.

## 3. Salme før preika

Ein salme som førebur preika, gjerne ein salme om og til Den heilage ande. Kan falla bort dersom truvedkjenninga blir sungen.

## 4. Evangelium og preike

Preiketeksten blir vanlegvis henta frå eit av evangelia i Det nye testamentet.

Preika kan avsluttast med denne lovprisinga:

Ære vere Faderen og Sonen og Den heilage ande, som var og er og vera skal ein sann Gud frå æve og til æve.

## 5. Salme etter preika

Salme, solosang eller instrumental som passar til preika, og som hjelper kyrkjelyden til å slutta seg til Herrens ord.

# 4. FORBØN

## 1. Kunngjeringar

Kunngjeringar kan koma her eller på ein annan eigna stad, alt etter kva slags informasjon det er, og kor mykje det er tale om.

## 2. Ofring

Ofringa kan gjerne skje til musikk og/eller song.

Ofringa kan avsluttast med ei kort bøn, til dømes slik:

**Gudstenesteleiar**: Gud, vår skapar, di er jorda og alt som fyller henne. Alt vi eig, høyrer deg til. Velsign dei gåvene som er gjevne i vår kyrkjelyd, så dei blir til gagn for ditt rike og for nesten vår.

## 3. Forbøn

Han/ho som leier, eller ein annan bøneleiar, innleier bøna slik:

**Bøneleiar**: Lat oss takka og be.

Forbøna bør ha ei fast oppbygging, men kvar del kan formulerast fritt. Oppbygginga kan til dømes vera slik:

A. Innleiande takkedel

B. Bøn for kyrkjelyden

C. Bøn for kyrkja og misjonen

D. Bøn for land og folk

E. Bøn for verda

F. \*Høve til fri bøn (høgt eller stille)

G. Avsluttande bønedel

Forbøna kan ordnast på følgjande måtar:

a. Bøneleiaren ber ei fast formulert bøn i samanheng.

b. Den fast formulerte bøna blir beden med svar frå kyrkjelyden mellom kvar del (om ein ønskjer det, kan ein synge eit bønevers).

c. Dei enkelte ledda i forbøna blir fordelte på fleire personar, eventuelt slik at den enkelte formulerer sjølvstendige bøner.

d. Bøneleiaren oppmodar til fri bøn, gjerne med opp-gjevne emne, til dømes slik:

Lat oss be for kyrkjelyden vår.
Lat oss be for kyrkja og misjonen.

Dersom ein nyttar svar frå kyrkjelyden, kan kvar bønedel avsluttast med orda:

Det ber vi deg om, vår Gud og Far.

Som svar frå kyrkjelyden kan ein bruka:

Herre, høyr vår bøn.

Eller ein kan syngja eit bønevers.

Når det ikkje er nattverd eller dåp, sluttar forbøna med Herrens bøn.

Bøneleiaren saman med kyrkjelyden:

**Alle**: Vår Far i himmelen!
Lat namnet ditt helgast.
Lat riket ditt koma.
Lat viljen din råda på jorda slik som i himmelen.
Gjev oss i dag vårt daglege brød,
og tilgjev oss vår skuld, slik vi òg tilgjev våre skuldnarar.
Og lat oss ikkje koma i freisting, men frels oss frå det vonde.
For riket er ditt, og makta og æra i all æve.

Amen.

I kyrkjelydar som ønskjer å bruka ei fast formulert bøn, kan bøneleiaren be slik:

**Forbøn I**

**Bøneleiar**: Lat oss takka og be.

Allmektige, evige Gud,
vi takkar deg og prisar ditt heilage namn,
for du er god og di miskunn varer til evig tid.
Vi ber for di kyrkje på jord.
Gjev einskap mellom alle truande.
Lat evangeliet ha framgang i alle land.
Sjå i nåde til folket som du gav dine løfte i den gamle pakt.
Styrk forkynnarar og misjonærar og alle som strir den gode trusstriden.

(Vi ber for … aktuelle emne kan nemnast)

Hald oss fast i di sanning.
Det ber vi deg om, vår Gud og Far.

**Alle**: Herre, høyr vår bøn

Eller ein kan syngja eit bønevers.

**Bøneleiar**: Vi ber for kyrkjelyden vår.
Gjev oss mot og vilje til å tena deg.
Styrk oss gjennom Ordet og sakramenta,
så vi får kraft og vilje til å stå saman mot vonde krefter.
Kall konfirmantane våre til eit liv i tru og teneste.

(Vi ber om...)

Aktuelle bøneemne kan nemnast. Dersom kyrkjelyden bruker bønekrukke/-skål, kan bønene bli bedne her.

Lei oss ved ditt ord og din visdom.
Det ber vi deg om, vår Gud og Far.

**Alle**: Herre, høyr vår bøn

**Bøneleiar**: Vi ber for kyrkja vår, for skulane våre og for alle dei som har eit leiaransvar i kyrkja.
Styr og lei oss etter din gode vilje.
Vi ber for land og folk. Velsign kongen og hans hus. Gi truskap og dømekraft til alle som har fått eit leiaransvar i landet vårt land og i heile verda.
Det ber vi deg om, vår Gud og Far.

**Alle**: Herre, høyr vår bøn

**Bøneleiar**: Vi ber for menneske som har det vondt, for sjuke og einsame, for heimlause, for flyktningar og krigsoffer, for alle som lir urett og er undertrykte, og for dei som nyleg er komne til landet vårt.

(Vi ber for...)

Aktuelle emne kan nemnast.

Hjelp oss å verna om menneskeverdet
frå livets opphav til livets slutt.
Det ber vi deg om, vår Gud og Far.

**Alle**: Herre, høyr vår bøn

**Bøneleiar**: Vi ber for verda.
Vara alle folk på jorda frå flaum og turke,
og velsign oss med godt og tenleg vêr.
Gjev oss vilje til å ta vare på jorda du har gjeve oss.
Gjev fred og fridom for folk og nasjonar, rettferd i samfunn og arbeidsliv, velsigning over arbeidet vårt og evne og vilje til å dela rettferdig.

(Vi ber for...)

Aktuelle emne kan nemnast.

Gjev oss din fred. Det ber vi deg om, vår Gud og Far.

**Alle**: Herre, høyr vår bøn

Forbøna kan avsluttast slik:

**Bøneleiar**: I stille – eller høgt med kvarandre – vil vi no leggja fram for deg det kvar og ein av oss har på hjartet.

Høve til fri takk og bøn.

I Jesu Kristi namn ber vi til deg, vår Gud og Far.

**Alle**: Herre, høyr vår bøn

Når det ikkje er nattverd eller dåp, blir forbøna avslutta med Herrens bøn.

**Forbøn II**

**Bøneleiar**: Lat oss takka og be.

Allmektige Gud, du som har skapt alle ting,
Vi takkar deg for livet og for alle dine gåver.
Vi takkar deg for liv og helse,
for alt som let oss kjenna at du er god.

Herre Jesus, takk for di frelse.
Takk for at din nåde er ny kvar dag.
Gjer din kyrkjelyd levande.
Sameina oss i deg, og hjelp oss ved din Heilage Ande
å trengja djupare inn i evangeliet
så vi kan bli fylte av din kjærleik.

Du er vegen, sanninga og livet.
Gje oss ikkje ro før alle folkeslag får høyra evangeliet.
Lat oss vitna om di frelse i ord og gjerningar.

Herre, vår Gud, vi takkar deg for landet du har gjeve oss.
Takk for livsgrunnlag, fridom og fred.
Gjev oss leiarar som veit og vil det som er sant og rett,
og lær oss alle lydnad mot dine bod.
Hjelp oss så vi ikkje gløymer å takka for din godleik.

Himmelske Far, hjelp oss alle å dela rikdomane på jorda rett og forvalta dei til di ære og til nytte og glede for komande slekter.
Før dei fattige i verda ut av naud og fornedring og set dei undertrykte fri.

Far, Son og Heilag Ande, vi ber om di signing.
Takk at du har lova å vera med di kyrkje så lenge verda står.

Forbøna kan avsluttast slik:

Stille – eller høgt med kvarandre – vil vi no leggja
fram for deg det kvar og ein har på hjartet.

Høve til fri takk og bøn.

Når det ikkje er nattverd eller dåp, sluttar forbøna med Herrens bøn.

# (5. Nattverd – sjå eige dokument med alle variantar)

# 6. SENDING

Fredshelsing kan leggjast i forkant av sluttsalmen eller etter velsigninga i staden for under nattverden, til dømes slik:

**Gudstenesteleiar**: Kristus er vår fred. Vi er lemer på Kristi kropp. Vi som er sameina med Gud og har fred med han, er kalla til eit liv i forsoning med kvarandre.

Lat oss difor reisa oss og helsa kvarandre med «Guds fred».

*Dei som er til stades, reiser seg og helsar kvarandre med «Guds fred».*

## 1. Sluttsalme

Salme eller song med eit opplyftande innhald.

## 2. Velsigning

#### Enten A:

**Gudstenesteleiar**: Ta imot velsigninga!

Herren velsigne deg og vare deg!
Herren la sitt andlet lyse over deg og vere deg nådig!
Herren lyfte sitt åsyn på deg og gjeve deg fred!

**Alle**: Amen.

#### Eller B:

**Gudstenesteleiar**: Ta imot velsigninga!

Herren velsigne deg og vare deg!
Herren la sitt andlet lyse over deg og vere deg nådig!
Herren lyfte sitt andlet mot deg og gjeve deg fred!

**Alle**: Amen.

*Kyrkjelyden set seg.*

Eventuelt:

## 3. Musikk

Eit musikkstykke eller etterspel til sluttsalmen, eventuelt korsong. Kyrkjelyden blir sitjande.

## 4. Utsending

Han/ho som leier, kan til slutt seia:

**Gudstenesteleiar**: Gå i fred. Ten Herren med glede!